徙居
作者：强至
朝代：宋

paragraphs: 人生如寄客，况復真客宦。
南舟與北車，來往若征雁。
殘暑赴西雍，冉冉忽秋晏。
三徙乃定居，什物旋營辦。
騰移費負挈，猶恐僕夫訕。
幕府文書稀，食息有餘閒。
短才乏所補，公給浪蒙豢。
懼辜主人恩，從事不敢慢。
南軒有佳趣，流渠瀉幽澗。
潺潺無時休，弄水悅童丱。
關中氣候晚，時菊始云綻。
亦有終南雲，朝暮生顧盼。
浩歌一樽酒，常分任鵬鷃。